Ses sterf, 30 vas in skietery tussen polisie, onwettige myners  (Argieffoto: Kent Williamson) Wetstoepassers het Woensdagaand 35 onwettige mynwerkers in die Orkney-omgewing in Noordwes in hegtenis geneem, terwyl ses ander in ŉ skietery met die polisie dood is. Die inhegtenisnemings volg nadat ŉ groep van sowat 300 onwettige mynwerkers, oftewel zama-zamas, eers op veiligheidsbeamptes en later die polisie losgebrand het, glo in pogings om te verseker dat kospakkies by ander ondergrondse mynwerkers uitkom. Die gebeure het ontvou nadat ŉ spesialiseenheid, wat gestig is om onwettige mynbedrywighede hok te slaan, verlede week besluit het om die ventilasieskag wat die zama-zamas gebruik om toegang tot ander skagte te verkry, te sluit. “As gevolg hiervan kon geen kos of water aan ander zama-zamas ondergronds voorsien word nie,” sê brig. Sabata Mokgwabone, polisiewoordvoerder. “Sommige zama-zamas het Saterdag plofstof gebruik om ŉ gat in die skag te maak sodat hulle kon uitkom.” Mokgwabone sê meer as 500 van die onwettige mynwerkers het Sondag reeds deur dié gat ontsnap, waar paramedici en die polisie hulle ingewag het. Dit is nie duidelik of die polisie Sondag enige inhegtenisnemings gemaak het nie. Nóg mynwerkers het egter Woensdag uit die skag gekom, waarna die oor-en-weer-skietery uitgebreek het. Volgens Mokgwabone is vier liggame ná die voorval by die mynskag aangetref, terwyl nog ŉ liggaam in die bosse naby die Kanana-plakkerskamp gevind is. ŉ Sesde liggaam is sowat 800 m van die toneel aangetref. “Verskeie kospakkies en vuurwapens is ook op die toneel gevind.” Die verdagtes is tans in aanhouding en klagte van onder meer poging tot moord, opsetlike saakbeskadiging en sameswering om ŉ misdaad te pleeg staar hulle in die gesig. Die verdagtes sal eersdaags in die hof verskyn terwyl die Valke die saak verder ondersoek.